Πύργος 08-01-2016 Α.Π.: 21

**ΔΕΛΤΙΟ ΤΥΠΟΥ**

**ΝΕΟ ΑΣΦΑΛΙΣΤΙΚΟ = «ΘΑΝΑΤΟΣ» ΤΩΝ ΕΛΕΥΘΕΡΩΝ ΕΠΑΓΓΕΛΜΑΤΙΩΝ**

Ο Ιατρικός Σύλλογος Πύργου-Ολυμπίας εκφράζει τη βαθιά του ανησυχία για τα προτεινόμενα από την κυβέρνηση νέα μέτρα για το ασφαλιστικό σύστημα. Το νέο ασφαλιστικό προβλέπει αύξηση των εισφορών με ταυτόχρονη μείωση των συντάξεων, ήτοι οι ελεύθεροι επαγγελματίες του ΕΤΑΑ και του ΟΑΕΕ από 1-1-2017 θα καταβάλλουν ασφαλιστική εισφορά για το κλάδο σύνταξης ίση με το 20% του καθαρού φορολογητέου εισοδήματος. Εάν σ΄αυτό προστεθεί η εισφορά για επικουρική σύνταξη και για το κλάδο υγείας και πρόνοιας 13% περίπου, ο κύριος φόρος 26%, η εισφορά αλληλεγγύης 3%, το τέλος επιτηδεύματος, αλλά και η προκαταβολή φόρου κατά 75% φέτος και 100% του χρόνου, εύκολα διαπιστώνει κάποιος ότι το 65% με 70% του εισοδήματος καταβάλλεται στο κράτος. Π.χ. ελεύθερος επαγγελματίας με καθαρό εισόδημα 2.000 ευρώ το μήνα, καταβάλλει για όλα τα παραπάνω 1.580 ευρώ περίπου φόρους κ.λ.π. Καταφαίνεται έτσι ότι χιλιάδες ιδιωτικά ιατρεία επιστημονικά γραφεία (Δικηγόροι, Μηχανικοί κ.α.), αλλά και μικρομεσαίες επιχειρήσεις θα βάλουν λουκέτα, βιώνοντας όλοι μας τραγικές καταστάσεις, αδιέξοδα και χωρίς δε ιδιαίτερο όφελος για την ίδια την Πολιτεία.

Παρεπιπτόντως, να αναφέρουμε ότι, τόσο εμείς οι Υγειονομικοί όσο και οι λοιποί επιστημονικοί κλάδοι και οι ελεύθεροι επαγγελματίες, είμαστε χρόνια τώρα οι βασικοί αιμοδότες του συστήματος. Του συστήματος εκείνου που κάποιοι το «τζόγαραν» στα χρηματιστήρια, σε δομημένα ομόλογα, γενικά το χειρίστηκαν κατά βούληση, χωρίς κανείς τους να τιμωρηθεί, τώρα δε ζητούν και τα «ρέστα» . Η κυβέρνηση αγωνιά για να περισώσει τη «πελατεία» της, με το πρόσχημα της βιωσιμότητας του ασφαλιστικού καθιστώντας μη βιώσιμους τους αυτοαπασχολούμενους. Καλούμε όλους τους συναδέλφους, όλους τους Ιατρικούς Συλλόγους, τον Π.Ι.Σ., όλους τους φορείς των ελευθεροεπαγγελματιών σε συσπείρωση αφύπνιση και άμεση δράση. Σε λίγο η κατάσταση θα είναι μη αναστρέψιμη και θα μετρηθούμε και εμείς σαν ένας επιπλέον αριθμός ανέργων.

Για το Διοικητικό Συμβούλιο

Ο Πρόεδρος Ο Γεν. Γραμματέας

Νίκος Κατσαρός Χρήστος Γιαννικούλης